[{"text_idx": "#000000", "text": "Atzo bete ziren bi hilabete Marta del Castillo neska gazte sevillarra \u201cdesagertu\u201d zenetik. Aldez aurretik, \u201cdesagertu\u201d hitzarekin akabatu egin zutela esan nahi dudala adierazi nahi dut. Hala ere, \u201cdesagertu\u201d hitza erabiltzera behartuta sentitzen naiz, aurkakoa frogatu arte gizaki oro errugabea omen da eta. Nire aburuz, aspaldi frogatu zen errugabetasun eza, baina gorpurik gabe ez ei dago hilketarik."}, {"text_idx": "#000001", "text": "17 urteko neska gaztea. Agian, faktore horrek eragin du gehien bere adina dugunongan, nolabait esateko identifikatuta senti gaitezkeelako, gure gurasoak bere gurasoengandik gertu senti daitezkeen modu berean. Horregatik, samina albisteekin batera zabaltzen da eta, denbora aurrera joan ahala, etengabe areagotzen da ezinegona. Tamalez, denbora honetan guztian isuritako malkoek ez dute deus handirako balioko, ez baitute Marta berpiztuko, ezta \u201cdesagerrarazleei\u201d ezer ordainaraziko ere."}]